การศึกษาสภาพปัญหาการจัดประสบการณ์การเรียนรู้ของครูปฐมวัยในโรงเรียนอนุบาล Xiyuehe
Authors: นาคุณทรง ทัศนีย์ , Lihua Liu 
Published: April 2024

ภูมิหลังและวัตถุประสงค์: การศึกษาระดับปฐมวัยจัดเป็นการศึกษาที่สําคัญระดับหนึ่งที่ผู้จัดการศึกษาตลอดจนผู้เกี่ยวข้องโดยเฉพาะอย่างยิ่งครูพี่เลี้ยง ครูผู้สอน หรือผู้ดูแลเด็กซึ่งเป็นผู้ที่มีบทบาทอย่างมากในการปลูกฝังลักษณะนิสัยให้กับเด็ก ในการจัดกิจกรรมต่างๆ เพื่อเตรียมความพร้อมและนําเด็กไปสู่การพัฒนาทั้งทางด้านร่างกาย สังคม อารมณ์ และสติปัญญา ดังนั้นการวิจัยครั้งนี้จึงมีวัตถุประสงค์ (1) เพื่อศึกษาปัญหาการจัดประสบการณ์การเรียนรู้ของครูปฐมวัยในโรงเรียนอนุบาล Xiyuehe (2) เพื่อทราบการจัดประสบการณ์การเรียนรู้ของครูปฐมวัยในโรงเรียนอนุบาล Xiyuehe กลุ่มเป้าหมายที่ใช้ในการวิจัย ได้แก่ ครูปฐมวัยในโรงเรียนอนุบาล Xiyuehe เมืองซูโจว ประเทศจีน ภาคเรียนที่ 2 ปีการศึกษา 2566 จำนวน 16 คน ได้จากการเลือกแบบเจาะจง เครื่องมือที่ใช้เก็บรวบรวมข้อมูล ได้แก่ แบบสอบถามการจัดประสบการณ์การเรียนรู้ของครูปฐมวัย มี 3 ตอน ค่าความเที่ยงตรงเชิงเนื้อหาระหว่าง 0.80 - 1.00 สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าส่วนเบี่ยงเบนมาตรฐาน
ผลการวิจัย: (1) สภาพปัญหาการจัดประสบการณ์การเรียนรู้ของครูปฐมวัย โรงเรียนอนุบาล Xiyuehe พบว่า โดยรวมอยู่ในระดับมาก เมื่อเรียงจากมากไปน้อย มีดังนี้ ด้านการจัดทำหลักสูตรสถานศึกษา ด้านการจัดประสบการณ์การเรียนรู้ และ ด้านการประเมินผลพัฒนาการ (2) สถานการณ์ปัจจุบันการจัดประสบกาณ์การเรียนรู้ของครูปฐมวัย โรงเรียนอนุบาล Xiyuehe จากการคำถาม 5 ข้อ พบว่า (2.1) ครูปฐมวัยมีความเข้าใจการจัดประสบการณ์การเรียนรู้ ส่วนใหญ่เข้าใจการจัดประสบการณ์การเรียนรู้ผ่านการเล่น การสำรวจ และกิจกรรมแบบลงมือปฏิบัติจริง เน้นเด็กเป็นศูนย์กลาง จัดประสบการณ์การเรียนรู้ตามความสนใจ ความต้องการ และความสามารถของเด็กแต่ละคน ให้มีสภาพแวดล้อมที่มีโครงสร้างแต่ยืดหยุ่น เน้นการพัฒนาเด็กแบบองค์รวม (2.2) งานที่สําคัญที่สุดในการจัดประสบการณ์การเรียนรู้ พบว่า ครูเน้นย้ำถึงความสำคัญของแนวทางการพัฒนาเด็กอย่างเป็นองค์รวม โดยให้พิจารณาถึงการพัฒนาเด็กที่มีความหลากหลาย ให้เด็กจะได้รับการพัฒนาทั้ง 4 ด้านตามวัย และความสามารถของแต่ละบุคคล จำเป็นต้องได้รับการสนับสนุน การช่วยเหลือจากพ่อแม่ ผู้เลี้ยงดู ผู้สอน และบุคคลากรอื่นที่เกี่ยวข้อง (2.3) ความสัมพันธ์ของครูกับเด็กๆ ในชั้นเรียน พบว่าครูปฐมวัยให้ความสำคัญกับการส่งเสริมความสัมพันธ์ที่แน่นแฟ้นกับนักเรียนโดยการสร้างสภาพแวดล้อมที่เอื้อเฟื้อ มุ่งหวังที่จะเข้าใจความต้องการของเด็กแต่ละคน มุ่งเน้นการพัฒนาความสัมพันธ์ที่ดีกับเด็กๆ นอกเหนือไปจากมุ่งวิชาการ โดยให้ความสำคัญกับศักยภาพของเด็กแต่ละคน ในขณะเดียวกันก็มุ่งหวังที่จะเป็นที่ปรึกษาและแบบอย่างที่ดีให้กับเด็กๆ (2.4) คำถามที่สำคัญที่สุดที่ควรถามนักเรียนเมื่อจัดประสบการณ์การเรียนรู้ พบว่า ครูปฐมวัยเน้นการถามคำถามที่ส่งเสริมทักษะ คำถามปลายเปิดที่มีประสิทธิภาพ ส่งเสริมความคิดสร้างสรรค์ การคิดอย่างมีวิจารณญาณ และการแก้ปัญหา ให้เด็กได้เชื่อมโยงการเรียนรู้กับประสบการณ์จริง คำถามที่กระตุ้นความอยากรู้อยากเห็น (2.5) ความคิดเห็นเกี่ยวกับการจัดประสบการณ์การเรียนรู้ในโรงเรียน พบว่าครูอนุบาลใช้วิธีการสอนที่หลากหลาย โดยเน้นการเล่นแบบโต้ตอบ ส่งเสริมความคิดสร้างสรรค์ และให้เด็กได้มีประสบการณ์ตรงเพื่อพัฒนาเด็กแบบองค์รวม ให้ความสำคัญกับการเรียนรู้ทางสังคมและอารมณ์ ผ่านการเล่น และบูรณาการตามธรรมชาติ ใช้กิจกรรมการเล่าเรื่อง ดนตรี และกิจวัตรประจำวัน ให้ความสนใจเด็กเป็นรายบุคคล มีการบูรณาการเทคโนโลยี ส่งเสริมสภาพแวดล้อมในการเลี้ยงดูที่ปลอดภัย สร้างสมดุลระหว่างกิจกรรมที่เด็กริเริ่มและครูเป็นผู้ริเริ่ม และให้ความสำคัญกับการมีส่วนร่วมของครอบครัว
สรุปผล: ผลการวิจัยเน้นย้ำทั้งความท้าทายและจุดแข็งในการจัดประสบการณ์การเรียนรู้สำหรับครูปฐมวัยที่โรงเรียนอนุบาล Xiyuehe แม้จะมีอุปสรรคในองค์กร ครูแสดงให้เห็นถึงความมุ่งมั่นอย่างลึกซึ้งในการส่งเสริมการพัฒนาแบบองค์รวม การบำรุงเลี้ยงความสัมพันธ์ และการส่งเสริมความคิดสร้างสรรค์และการคิดเชิงวิพากษ์ในนักเรียน การจัดการกับความท้าทายที่ระบุในขณะที่ควบคุมจุดแข็งเหล่านี้ผ่านความพยายามร่วมกันจะเป็นกุญแจสำคัญในการยกระดับคุณภาพการศึกษาปฐมวัยที่โรงเรียนต่อไป